Prins Harry sal kroning alleen bywoonPrins Harry (Foto: sussexroyal/Instagram) Prins Harry sal die kroning van koning Charles III volgende maand sonder sy vrou, Meghan, bywoon. Dit is Woensdag deur Buckingham-paleis in ŉ verklaring bevestig. Die hertogin van Sussex sal te midde van ŉ voortgaande en openbare breuk onder lede van die koninklike familie saam met prins Archie en prinses Lilibet in Kalifornië agterbly. Tot nou toe was dit onduidelik of koning Charles III se jonger seun of sy gesin die seremonie wat op 6 Mei in Londen se Westminster-abdy plaasvind, sou bywoon. Die egpaar het vroeër bevestig dat hulle in Maart per e-pos na die seremonie genooi is, maar hulle wou nie in daardie stadium bekendmaak of hulle wel deel daarvan sal wees nie. Die uitnodiging het gevolg kort nadat hulle gevra is om hul woonplek op die Britse koninklike familie se Windsor-landgoed te ontruim. In sy jongste verklaring is die paleis “verheug” dat Harry die seremonie gaan bywoon. Hy is nog nie saam met sy pa of broer gesien sedert die publikasie van sy memoir, Spare, nie. Die boek bevat onder meer onthullings oor gebeure en gesprekke wat agter geslote deure tussen lede van die koninklike familie plaasgevind het. Die laaste openbare koninklike geleentheid wat Harry en Meghan bygewoon het, was die begrafnis van koningin Elizabeth II in September verlede jaar. Dit is nie in dié stadium bekend watter rol Harry tydens die kroning sal speel nie. Tydens koningin Elizabeth II se platinum jubileum het Harry en Meghan nie saam met ander senior lede van die familie op die balkon van Buckingham-paleis verskyn nie, en soortgelyke seremoniële verskynings word tydens die kroning verwag. Bronne: CBS News, BCC, CNN.